Begrafnisreëlings vir sanger se seuntjie bekendDirk snr. en Dirkie Dirkie (2), die seuntjie van die Afrikaanse sanger Dirk de Zinger en sy vrou Melissa, se begrafnisreëlings is pas bekend gemaak. Die gesin was verlede Dinsdag in ŉ voertuigongeluk by ŉ kruising in Rietfontein in Pretoria betrokke. Die ongeluk het op die hoek van Byersstraat en 22ste Laan plaasgevind. Die bestuurder van ŉ Nissan-bakkie het glo ŉ stopteken by dié kruising verontagsaam. Dirk se voertuig het teen die bakkie gebots, waarna dit teen ‘n boom langs die kruising gebots en tot stilstand gekom het. Dirk het geringe beserings opgedoen, maar Melissa en Dirkie is ernstig beseer. Die twee insittendes van die bakkie is ongedeerd. Dirkie is ŉ dag later in die hospitaal breindood verklaar en sy suurstofmasjiene is afgeskakel. Die egpaar het Dinsdag by monde van die gesin se woordvoerder, Pierre van der Westhuizen, almal bedank vir hul ondersteuning, gebede, blomme en bystand die afgelope week. “Dirk en Melissa word Woensdag uit die Kloof MediClinic ontslaan en sal dan tuis aansterk. Dirk het ŉ gekraakte bekken en stuitjie asook penne in sy voet. Melissa het haar L5-rugwerwel gebreek en moet baie bedrus kry vir die volgende ses weke,” het Van der Westhuizen gesê. Dirkie se roudiens is Vrydag om 10:00 by die Gereformeerde Kerk Meintjieskop in 39 Rosestraat in Riviera, Pretoria. Hy word daarna in die Zandfontein-begraafplaas tot ruste gelê. Bywoning is oop vir die publiek. Lees ook: Sanger beseer, gesin kritiek ná botsing Sanger se seuntjie sterf